SORKON ย้ำแผนบริหารต้นทุนรับมือราคาวัตถุดิบผันผวน-ออกสินค้าใหม่กระจายพอร์ตรายได้
SORKON ย้ำแผนบริหารต้นทุนรับมือราคาวัตถุดิบผันผวน-ออกสินค้าใหม่กระจายพอร์ตรายได้ 
SORKON ย้ำแผนบริหารต้นทุนรับมือราคาวัตถุดิบผันผวน-ออกสินค้าใหม่กระจายพอร์ตรายได้
16 พ.ค. 2562

นายเจริญ รุจิราโสภณ ประธานเจ้าหน้าที่บริหาร บมจ.ส. ขอนแก่นฟู้ดส์  (SORKON) เปิดเผยว่า แผนการทำการตลาดในปี 2562 บริษัทจะเน้นการบริหารต้นทุนให้มีประสิทธิภาพสูงสุดเพื่อรับมือกับความผันผวนของราคาวัตถุดิบ ขณะเดียวกันจะมุ่งเน้นเพิ่มความหลากหลายของกลุ่มสินค้ามากขึ้น
“แผนงานในปีนี้ เราจะเน้นการบริหารจัดการต้นทุนสินค้าเพื่อรับมือความผันผวนของราคาวัตถุดิบ ขณะเดียวกันบริษัทจะดำเนินการออกสินค้าใหม่เพื่อกระจายพอร์ตรายได้ เพื่อให้เกิดประโยชน์สูงสุดสำหรับกลุ่มลูกค้าที่ใช้บริการ ส. ขอนแก่น และกลุ่มผู้ถือหุ้น” นายเจริญ กล่าว
สำหรับผลการดำเนินงานไตรมาส 1/62 บริษัทมีรายได้รวม 696.6 ล้านบาท เพิ่มขึ้น 5.4% จากช่วงเดียวกันของปีก่อน โดยเป็นรายได้จากการขาย 688.3 ล้านบาท เพิ่มขึ้น 8.1% เป็นผลมาจากยอดขายในทุกกลุ่มผลิตภัณฑ์เติบโตได้ดีตามแผนที่วางไว้
ทั้งในกลุ่มธุรกิจอาหารแปรรูปจากเนื้อสัตว์ (อาหารพื้นเมืองไทย อาหารขบเคี้ยว และอาหารแช่แข็งพร้อมทาน) มียอดขายรวม 354.5 ล้านบาท เพิ่มขึ้น 4.5%, ธุรกิจอาหารทะเลแปรรูป มียอดขายรวม 230.8 ล้านบาท เพิ่มขึ้น 2.2%, ธุรกิจร้านอาหาร ทำยอดขายได้ 36.1 ล้านบาท เพิ่มขึ้น 15.8% และธุรกิจฟาร์มสุกรมีรายได้รวม 66.8 ล้านบาท เพิ่มขึ้น 65.7% โดยในธุรกิจฟาร์มสุกรได้รับอานิสงส์จากราคาเนื้อสุกรที่ปรับเพิ่มขึ้น ส่งผลบวกต่อรายได้ให้ขยายตัวได้ดี
ทั้งนี้ ภาพรวมตลาดในช่วงไตรมาส 1/62 ที่ผ่านมา มีปัจจัยกดดันด้านต้นทุนวัตถุดิบที่ปรับตัวเพิ่มขึ้นมาก โดยเฉพาะต้นทุนเนื้อสุกรที่เป็นต้นทุนสำคัญ ทำให้กำไรขั้นต้นของบริษัทอยู่ที่ 190 ล้านบาท ลดลง 2.8% โดยกำไรขั้นต้นในกลุ่มอาหารแปรรูปจากเนื้อสัตว์อยู่ที่ 98.6 ล้านบาท ลดลงจากช่วงเดียวกันของปีก่อน 17.9% ,อาหารทะเลแปรรูป มีกำไรขั้นต้น 63.7 ล้านบาท เพิ่มขึ้น 5.1% ,ธุรกิจร้านอาหาร ทำกำไรขั้นต้น 20.0 ล้านบาท เพิ่มขึ้น 16.7%
อย่างไรก็ตาม ราคาสุกรที่ปรับตัวเพิ่มขึ้นกลับส่งผลดีต่อกลุ่มธุรกิจฟาร์มสุกร ทำกำไรขั้นต้น 8.2 ล้านบาท เพิ่มขึ้นจากช่วงเดียวกันของปีก่อนถึง 165.4% ส่งผลให้ภาพรวมกำไรสุทธิของ บริษัทในไตรมาส 1/62 อยู่ที่ 37.1 ล้านบาท ลดลงจากระดับกำไรสุทธิ 50.83 ในช่วงเดียวกันของปีก่อน